钦定古今图书集成/方舆汇编/职方典/第1182卷 > 《浮渡石记》刘醇骥
## 钦定古今图书集成/方舆汇编/职方典/第1182卷 > 《浮渡石记》刘醇骥

邑治东二里许，右有石，当灵山之麓，幅广数丈，矹起
岸立半之。每春雨泉涨作势，下石当其冲，辄跳掷不
肯休。岁久水力碓投，石老怯不忍，遂让之，去而漏焉，
因以益大。远望盖半互水上如斧凿者，古称天梁，或
称浮渡，实其状云。《传》曰：“水非石钻，渐靡使然。”乃波涛
行其胸次，鹭奔布曳，惊若河汉。而人又在泉上，若鞭
虹泛槎然，以是为狞龙窥妒。其行水不没，因雷雨中
拔断径去，而其馀者犹留待游人也。春间偶过族氏，
会有蜀僧来，能琴与诗，因约为一日游。旦抱琴啜茗，
携屠苏，即命其僧导之缓步，步数而石在足也。石上
题《曝月台》，雅甚，字亦古。前令刘涓水作令，文人优吏
治邑中，山谷题咏无暇日，此其一。然“使为郁林公者，
恐石不为吾辈有矣。”路尽坐徙倚，乃水气袭人，声如
雷鼓谷风当之，欲推人不得动，而石则复离奇嵌岑
涡“豗𬯎咫尺，具江海之奇势，杯水坳堂，愿得一芥，
游之恨，此身不粟矣。”僧趺坐，为弹一曲，水石与丝争
闹，听亦不了。爰起行，循谿东上，而石磊磊出，一步一
倚，人在石上，石又在人上。俯而听，昂而望，箕踞而就
与语，交足而欲行，莫可方物。惟土人但相传笋者、船
者，前箭许则一石壁挺苍松，破腹而出，几可巢鹤。夫
木生于土，此忽生于石耶？其巅有字，余猿攀视之，卒
不能真，必非碑铭或记游耳，则固有先我而至者矣。
或曰：“昨沉醉苦人，今问此数百辈，宁无一堪醒酒乎？”
又曰：“若在元魏，吾邑有龙门山矣，然而浮渡石为最
焉，故记之